567 **Verschissni Wält?**

Ich verzelle euch kei Mischt.

Der Äntsch, geborne Optimischt

chönnti mängisch, früeh am Morge

scho der ganzi Tag entsorge.

Da chunnt er, usgrueht us em Schlaf,

putzt z`Zähn, wie`s üblich isch ganz brav

und laht denn schnell der Radio a.

Das hät er besser unterlah!

S`isch Sächsi und da laufe d`News.

Was da ghörsch, läck, s` isch en Gruus.

Vo Chrieg und Lämpe, Ibrüch, Mord

isch d`Red i jedem zweite Wort.

Vo Banke wo tüend d`Chunde bschysse,

Parteie wo sich tüend verrysse.

Und a der Langschtrass luegt ganz ruch,

eim es Messer us en Buch.

In Syrie da schiesst jede Maa,

uf jede wo er treffe cha.

D`Russe düend statt lavariere,

i d`Ukraine i marschiere.

In Afrika, wie au scho gha,

wüetet wieder s`Ebola,

das Fieber wo`s nüt git dergäge.

Chasch d`Lüt nur bis zum Tod guet pfläge.

Selbscht d`SBB laht sich lah lumpe,

will durend Lüt vor d`Schnellzüg gumpe.

Hei die hüt Morge ächt, oh Gruus,

z`lang gloset vo de schlächte News?

Ich dänke, da lauft öppis chrumm.

Oder sind mir Lüt halt doch so dumm,

dass alles immer grad muess laufe?

Me cha halt Zfrideheit nöd chaufe!

Mir renne, jufle, wänd immer meh

uf eusne Banke-Konti gseh.

Wänd am Sunntig wyt go fahre

mit eme möglichscht grosse Chare.

Schtönd denn uf der Schtrass im Schtau.

Min Nachbar macht das schliesslich au.

Süscht han ich mine Nachbars-Gselle

am Mäntig ja gar nüt z`verzelle!

Das förderet eusi Agression,

heizt s`Klima a, es isch en Hohn.

Mir nerve eus ab dem und dies,

drum got es eus doch meischt so mies.

Ich glaub, ab jetzt setz ich chli us

und verzichte uf die News.

Trink der Kaffee nümm so schwittig

und das denn erscht no ohni Zytig.

Statt am Sunntig ume fahre

verzichte ich uf mine Chare.

Brätle mir en Servelat.

Ich dänk, ich han da viel meh dra.

Denn das isch besser für d`Moral

und für der Bluetdruck allemal.

Bin sicher, weniger isch meh!

Hoff du wirsch es au so gseh!